Portal: Alternativ behandling

**EMPowerplus** er et kosttilskudd som føres av de canadiske selskapene *Truehope Nutritional Support Ltd.* og *Synergy Group*.

Produktet
---------

EMPowerplus inneholder blant annet germanium og store mengder A-vitaminer og D-vitaminer. Produsenten oppgir at kosttilskuddet skal være effektivt, og kunne hjelpe mot psykiske plager som bipolar lidelse, depresjon og ADHD. Det finnes imidlertid ingen holdbar vitenskapelig dokumentasjon på dette.

Historie
--------

Truehope ble stiftet av eiendomsfarvalteren Anthony Stephan og læreren David Hardy. De traff hverandre i mormonerkirken og diskuterte Stephans store familiære utfordring som var at hans kone nettopp hadde begått selvmord grunnet bipolar lidelse, og at to av hans barn hadde samme diagnose. Hardy foreslo derfor å prøve en diett som ble anvendt for å berolige griser. I 1996 hadde de satt sammen et produkt som de testet på barna til Anthony Stephan, og det ble rapportert om hurtig bedring hos begge.

Med bakgrunn i hypotesen om at denne kuren kunne være effektiv ved behandling av psykiske lidelser ble det gjort mindre studier som viste interessanne funn. De lokale myndighetene bevilget derfor 540.000 dollar til en større klinisk studie. De føderale helsemyndighetene (Healht Canada) stoppet imidlertid denne studien i 2002 fordi det ikke var søkt om autorisasjon, men allerede i 2000 hadde Truehope fått de første advarslene mot å bruke udokumenterte påstander om medisinske effekter.

Health Canada forlangte i 2003 at salget av EMPowerplus måtte stoppe. Det ble da fryktet at mange psykiatriske pasienter kunne slutte å ta sine vanlige medisiner til fordel for EMPowerplus. Politiet gjennomførte razzia i selskapets lokaler hvorpå de stengte virksomheten. Truehope flyttet da produksjonen til USA hvor det kunne produseres lovlig som kosttilskudd. I 2007 ble det rapportert om 9 tilfeller av alvorlige bivirkninger relatert til inntak av EMPowerplus, og canadiske myndigheter gikk da ut med en ny bekymringsmelding.

Truehope og David Hardy saksøkte senere Health Canada for det de mente var urett begått mot dem i etterforskningsprosessen, men tapte saken i Canadisk rett.

Anthony Stephans sønn David Stephan arbeidet for Truehope da han sammen med sin ektefelle ble siktet for å ikke ha gitt sin sønn nødvendig medisinsk hjelp i 2012. Barnet hadde pådratt seg hjernehinnebetennelse, men i stedet for å oppsøke lege ga foreldene ham alternativ behandling hjemme, blant annet EMPowerplus. Først da barnet stoppet å puste tilkalte de legehjelp, men livet sto ikke til å redde. David Stephan ble senere dømt til 4 måneders fengsel.

Salg i Norge
------------

I Norge er EMPowerplus klassifisert som et legemiddel fordi doseringen er for høy til å bli godkjent som kosttilskudd. Statens legemiddelverk har advart mot alvorlige bivirkninger ved langtidsbruk. Nyresvikt er den alvorligst rapporterte bivirkning av inntak av kosttilskudd som inneholder germanium. Produsenten har avvist alle disse advarslene, og mener at germaniumet som tilsettes er ufarlig organisk germanium, og ikke farlig uorganisk germanium.

Til tross for de offisielle advarslene har EMPowerplus oppnådd betydelig utbredelse i Norge, og har blant annet blitt promotert av NRK-journalisten Gunvor Hals som driver selskapet Truehope Norge. Legemiddelverket truet i 2005 med å anmelde Hals fordi hun ikke hadde markedsføringstillatelse.

Referanser
----------

1. ↑  What makes EMPowerplus™ so effective? Truehope Nutritional Support Ltd.
2. ↑  Nutritional Supplements to Treat ADHD, Bipolar, Depression: EMPowerplus Arkivert 20. juni 2012 hos Wayback Machine. PsychCentral
3. ↑  Pigs Will Fly Arkivert 27. juni 2012 hos Wayback Machine. MD Canada
4. ↑  Raid! Arkivert 6. august 2011 hos Wayback Machine. edumacation.com
5. ↑  Reports of adverse reactions in patients with serious mental health conditions suspected in association with use of prescription medications and EMPowerPlus Health Canada
6. ↑  TrueHope Nutritional Support Limited v. Canada (Attorney General), 2010 FC 63 (CanLII) Arkivert 27. juni 2012 hos Wayback Machine. Canadian Legal Information Institute
7. ↑  «David Stephan gets jail time, Collet Stephan gets house arrest in son's meningitis death». *CBC*. 24. juni 2016.
8. ↑  Statens legemiddelverk informerer: Empowerplus – langtidsbruk kan gi alvorlige bivirkninger[*død lenke*] Statens legemiddelverk
9. ↑  Germanium American Cancer Society
10. ↑  Produsenten avviser kosttilskuddadvarsel Tidsskrift for Den norske legeforening
11. ↑  Gunvor Hals trosset legenes råd Arkivert 25. oktober 2012 hos Wayback Machine. Mat & Helse
12. ↑  NRK-kjendis trues med anmeldelse[*død lenke*] Nettavisen